Gandia serà seu de la I Trobada dels traductors dels Clàssics
23 novembre 2019

## Gandia serà seu de la I Trobada dels traductors dels Clàssics23 novembre 2019Última actualització: 14 juliol 2025

![](../gestion/img/_AO_1453-copia.jpg)  
  

L'alcaldessa de Gandia, **Diana Morant**, va anunciar ahir a la nit durant la gala dels **Premis Literaris 'Ciutat de Gandia'** que la Setmana Literària del pròxim l'any acollirà la I Trobada de Traductors dels Clàssics a qualsevol idioma del món durant el mes de novembre. "_D'aquesta manera, Gandia, que ja és una referència al territori valencià, podrà traspassar fronteres_".  
Tal com va explicar la màxima responsable municipal, "_L'Espai de Creació Literària de Gandia, la Casa dels Escriptors ubicada a l'Alqueria del Duc, en plena marjal, es veurà intensificat amb l'obertura de noves línies de treball per augmentar la difusió i projecció internacional d'aquesta iniciativa_".  
L'objectiu és impulsar la marca de Gandia com a capital literària de la Comunitat Valenciana i com una de les capitals literàries d'Espanya.  
Recentment, la Casa dels Escriptors va acollir l'estada de Serdar Çelik, l'únic traductor al turc del Tirant, circumstància que li va donar a Gandia una àmplia projecció internacional, ja que es tracta de l'única persona que ha traduït al turc a Ausiàs March. "_Cal que el camí de la Casa dels Escriptors de no s'ature i continue propiciant tota classe d'estades literàries. Perquè a Gandia som afortunats per mantindre les veus literàries des dels Clàssics fins als contemporanis, per creure en el poder de la paraula i el text. Perquè som una ciutat que sempre ha cregut i ha apostat fort per la cultura_".  
  
D'altra banda, Morant també s'ha referit a l'IMAB (Institut Municipal d'Arxius i Biblioteques).  
"_Volem ampliar la vocació social de l'Institut Municipal d'Arxius i Biblioteques implicant a la ciutadania i als col·lectius, perquè participen encara més en totes les activitats que se celebren de manera transversal_".  
L'alcaldessa va defensar en el seu parlament que calia socialitzar la cultura. "_Avançar encara més en la promoció cultural, treballant baix el concepte de cultura com a servei públic i com bé de consum de la població_".  
Morant també va recordar que Gandia havia estat seleccionada aquest any d'entre totes les ciutats d'Espanya com a seu per celebrar el Dia de la Biblioteca.  
"_No és estrany, ja que les nostres biblioteques són tot un referent en l'àmbit estatal. I és que dia a dia, els nostres bibliotecaris i bibliotecàries s'esforcen per prestar un millor servei, amb eficiència i professionalitat, estenent-se a tota la població l'afició per la lectura. Una tasca que va més enllà del típic préstec de llibres_".  
  
Diana Morant va finalitzar la seua intervenció agraint al personal tècnic i administratiu de la regidoria de l'IMAB, encapçalat pel regidor, José Manuel Prieto, "_per l'esforç aplicat en l'organització de totes les activitats al voltant de la Setmana Literària" ja Edicions 62-Grup planeta, representada per Pilar Beltrán, "per la confiança dipositada, un cop més, amb la nostra ciutat_".  
  
**Premiats**  
  
El Teatre Serrano va acollir ahir l'acte de lliurament dels Premis Literaris 'Ciutat de Gandia' que aquest any van ser atorgats a David Castillo (Premi Joanot Martorell de Narrativa); Ramon Boixeda (Premi Ausiàs March de Poesia); i Jaume Pérez Montaner (Premi Roís de Corella a la Trajectòria).  
Van estar presents el regidor delegat de l'IMAB, José Manuel Prieto; el director de l'IMAB, Àlvar Garcia; l'editora d'Edicions 62-Grup Planeta, Pilar Beltrán; així com els propis premiats, membres de jurat, fills predilectes de la ciutat i regidors de la corporació municipal.  
  
En acabar el lliurament de premis, els assistents van poder gaudir de l'espectacle teatral 'Tirant', basat en el clàssic de Joan Martorell i produït per l'Institut Valencià de Cultura-Companyia Nacional de Teatre Clàssic.